b'\n_START_ARTICLE_\nBS 7\n_START_PARAGRAPH_\nBS 7 oziroma Be\xc5\xbeigrajska soseska 7 (omenja se tudi kot soseska Ruski car) je blokovsko naselje v severnem delu Ljubljane, zgrajeno v za\xc4\x8detku 70-ih letih prej\xc5\xa1njega stoletja, na kmetijskih povr\xc5\xa1inah bli\xc5\xbenjih vasi Je\xc5\xbeice, Male vasi in Sto\xc5\xbeic. Sosesko kot celoto, sestavljajo tri ulice. In sicer: Bratov\xc5\xa1eva plo\xc5\xa1\xc4\x8dad, Glin\xc5\xa1kova plo\xc5\xa1\xc4\x8dad in Mucharjeva ulica._NEWLINE_Spada v \xc4\x8detrtno skupnost Posavje, katere sede\xc5\xbe je v tej soseski, na naslovu Bratov\xc5\xa1eva plo\xc5\xa1\xc4\x8dad 30. V bli\xc5\xbeini pa se nahaja znamenita gostilna "Pri ruskem carju"._NEWLINE_Mimo soseske je speljana Dunajska cesta, po kateri v sredi\xc5\xa1\xc4\x8de mesta skozi naselje potekajo mestne avtobusne linije \xc5\xa1t. 6, 8, in 11. Liniji 14 in 18 pa pripeljeta iz Sloven\xc4\x8deve ulice. Linija 14 po \xc4\x8cerinovi ulici in skozi Je\xc5\xbeico proti Savljam, linija 18 pa po Ulici 7. septembra na Dunajsko cesto in proti Sto\xc5\xbeicam.\n_START_SECTION_\nZgodovina\n_START_PARAGRAPH_\nSoseska BS 7 je bila zgrajena na nekdanjih kmetijskih povr\xc5\xa1inah okoli\xc5\xa1kih vasi, v \xc4\x8dasu socializma. Odvzem zemlje za gradnjo stanovanj je pomenil hud udarec za kme\xc4\x8dko prebivalstvo. Novo nastajajo\xc4\x8de mesto se je takrat \xc5\xa1ele pribli\xc5\xbealo vasem kot so Je\xc5\xbeica, Mala vas, Savlje. Dotlej je bil med mestom in vasmi 3-4 km dolg pas polj. Z izgradnjo blokovskega naselja pa so se vasi dokon\xc4\x8dno povezale z mestom Ljubljano in po\xc4\x8dasi za\xc4\x8dele izgubljati svojo pode\xc5\xbeelsko identiteto._NEWLINE_Soseska je bila zasnovana kot megastruktura ob dveh ulicah, ki sta njen vodilni motiv. Urbanisti so na njej \xc5\xbeeleli preizkusiti dinami\xc4\x8dno metodo na\xc4\x8drtovanja. Dolo\xc4\x8dili so klju\xc4\x8dne oporne to\xc4\x8dke in oblikovalske elemente, ki povezujejo sosesko v celoto, znotraj teh okvirov pa dopustili raznoliko oblikovanje. Ulica in trg sta bila dva vodilna mestna motiva. Slednja predstavljata socialni prostor, kjer se odvijajo razli\xc4\x8dni programi in funkcije, ki polnijo sosesko z \xc5\xbeivljenjem. Pomemben element soseske je park s skrbno oblikovanim reliefom in skupinami dreves, ki je ume\xc5\xa1\xc4\x8den med 3 ulice in sicer Bratov\xc5\xa1evo in Glin\xc5\xa1kovo plo\xc5\xa1\xc4\x8dad ter Mucharjevo ulico. Soseska je delo treh arhitektov: Marjan Be\xc5\xbean, Braco Mu\xc5\xa1i\xc4\x8d, Nives Starc, zmagovalcev dr\xc5\xbeanega nate\xc4\x8daja iz leta 1967. Stanovanjski bloki so bili zasnovani v enovitem arhitekturnem izrazu \xe2\x80\x93 oblikovno, volumsko in barvno zelo usklajeni, povezani z mo\xc4\x8dnim urbanisti\xc4\x8dnim motivom. Silhueta soseske sledi strukturi Kamni\xc5\xa1kih Alp v ozadju. V oblikovanje so vklju\xc4\x8deni pogledi na okoli\xc5\xa1ke dominante. Kljub temu da je osrednji motiv soseske nedokon\xc4\x8dan, predstavlja soseska enega najkvalitetnej\xc5\xa1ih primerov visoke goste zazidave v Sloveniji. Zasnova naselja je po zgledu \xc5\xa1vedske in danske arhitekture. Zgrajena je med letoma 1968 in 1979. Po izgradnji je \xc5\xa1tevilo prebivalcev na tem obmo\xc4\x8dju izjemno naraslo. Priseljevati so se pri\xc4\x8deli ljudje iz vseh koncev Slovenije in drugih krajev takrat skupne dr\xc5\xbeave Jugoslavije._NEWLINE_V soseski se nahaja ve\xc4\x8d gostinskih objektov, trgovin, poslovnih prostorov in prostorov za druge dejavnosti. V naselju je tudi mednarodna osnovna \xc5\xa1ola, knji\xc5\xbenica in lekarna. Pod Bratov\xc5\xa1evo plo\xc5\xa1\xc4\x8dadjo so gara\xc5\xbee, okoli ostalih blokov pa ve\xc4\x8d parkiri\xc5\xa1\xc4\x8d. V osrednjem parku so rekviziti za \xc5\xa1port in rekreacijo ter otro\xc5\xa1ka igrala. V naselju pa se nahaja tudi prostor za vrti\xc4\x8dke, osnovan na biv\xc5\xa1em voja\xc5\xa1kem odpadu. Bratov\xc5\xa1eva plo\xc5\xa1\xc4\x8dad pa poznana predvsem po tem, saj je bila prizori\xc5\xa1\xc4\x8de snemanja znanega slovenskega filma Sre\xc4\x8da na vrvici.\n_START_SECTION_\nProblematika\n_START_PARAGRAPH_\nSoseska BS 7 je s strani arhitektov ozna\xc4\x8dena kot ena najkakovostnej\xc5\xa1ih stanovanjskih zazidav v Sloveniji. Kljub temu med laiki oz. prebivalci soseske in okolice ne dosega vedno velikega ob\xc4\x8dudovanja. Njeni visoki bloki, vidni dale\xc4\x8d na okoli, so za nekatere prizor, ki kazi okolico, njene plo\xc5\xa1\xc4\x8dadi pa ustvarjajo ob\xc4\x8dutek betonske d\xc5\xbeungle. Ulice so z starostjo postale dotrajane, dolo\xc4\x8deni predeli pa zanemarjeni, kar ustvarja \xc5\xa1e slab\xc5\xa1o podobo in dodaten odpor dolo\xc4\x8denega prebivalstva._NEWLINE_Problem predstavlja tudi 12.000 kvadratnih metrov velika plo\xc5\xa1\xc4\x8dad, pod katero je 440 gara\xc5\xbenih prostorov. Dokler je bila plo\xc5\xa1\xc4\x8dad nova, ni bilo posebnih te\xc5\xbeav, toda z leti se je posedla in na ve\xc4\x8d mestih po\xc4\x8dila. Z zelenic, urejenih na strehi podzemnih gara\xc5\xbe, je za\xc4\x8delo zamakati v gara\xc5\xbee (na stropu so se naredile razpoke in pojavili kapniki), na asfaltiranem povr\xc5\xa1ju so zaradi nepravilnega odvajanja meteorne vode nastajajo lu\xc5\xbee._NEWLINE_Zaradi neurejenega lastni\xc5\xa1tva plo\xc5\xa1\xc4\x8dadi (ni bilo jasno, kaj so zasebne in kaj javne povr\xc5\xa1ine) so se njenega vzdr\xc5\xbeevanja otepali tako stanovalci in njihovi upravniki kot tudi ob\xc4\x8dina. \xc5\xa0ele leta 2012 so se stvari tako uredile, da odtlej tam skrbi ob\xc4\x8dina za pometanje in urejanje zelenic ter praznjenje ko\xc5\xa1ev, nedavno pa so z mestnega oddelka za gospodarske dejavnosti in promet (OGDP) izdelali tudi osnutek projekta za prenovo Bratov\xc5\xa1eve plo\xc5\xa1\xc4\x8dadi. Sanacija plo\xc5\xa1\xc4\x8dadi, pa bo izvedena v letu 2018. File:Vrti\xc4\x8dki ob Kamni\xc5\xa1ki progi.jpg|thumb|Vrti\xc4\x8dki ob Kamni\xc5\xa1ki progi]] V velikem obsegu trenutno poteka energetska sanacija blokov, pri \xc4\x8demer pa ni nobenih pravnih aktov, ki bi dolo\xc4\x8dali pravila glede barv novih fasad. Tako se upravniki in izvajalci energetskih sanacij odlo\xc4\x8dajo po svoje in ne gledajo na skladnost barv s sosednjimi bloki ter na prvotne barve. Rezultat vsega so bloki mnogih barv, ki pa\xc4\x8dijo samo podobo soseske ter spreminjajo originalno podobo soseske kakr\xc5\xa1no so si zamislili arhitekti. Kljub protestu prebivalcev se v tej smeri za enkrat \xc5\xa1e ni naredilo prav ni\xc4\x8d._NEWLINE_Ve\xc4\x8dji park med ulicami, ki je namenjen predvsem pre\xc5\xbeivljanju prostega \xc4\x8dasa, na kateremu se nahajajo tudi igrala za otroke, je bil dalj \xc4\x8dasa mo\xc4\x8dno obremenjen z pasjimi iztrebki, saj je sprehajanje psov v soseski precej popularno. Do neke mere se je v zadnjih letih to uredilo z postavitvijo ko\xc5\xa1ev za pasje iztrebke._NEWLINE_Kljub naseljevanju v mesto je med prebivalci soseske opazna \xc5\xbeelja po kosu svoje zemlje in pridelovanju lastne hrane. Tako so kmalu po izgradnji blokov nastali v okolici nelegalni vrti\xc4\x8dki, ki so obi\xc4\x8dajno zasedli neuporabljene povr\xc5\xa1ine. Dolo\xc4\x8den del teh povr\xc5\xa1in je namenjen vrti\xc4\x8dkarjem, kot je nekdanji voja\xc5\xa1ki odpad. Drug del pa obsega povr\xc5\xa1ine ob \xc5\xbeeleznici, ki so last slovenskih \xc5\xbeeleznic. Ljudje so se z izkopavanjem bre\xc5\xbein, s svojimi vrti\xc4\x8dki prebili kar do Saveljskega mostu.\n_START_SECTION_\nImena ulic\n_START_PARAGRAPH_\nBratov\xc5\xa1eva plo\xc5\xa1\xc4\x8dad \xe2\x80\x93 imenovana po Francu Bratov\xc5\xa1u, rojenem 1920 v Sto\xc5\xbeicah. Bil je aktivist OF in \xc4\x8dlan KPS od 1941, prvoborec, kurir glavnega poveljstva slovenskih partizanskih \xc4\x8det. Med vojno so ga zajeli Italijani, bil je tudi zaprt v Italiji. Po osvoboditvi je ostal oficir JLA in nosilec partizanske spomenice. Umrl je leta 1956 v Ljubljani._NEWLINE_Glin\xc5\xa1kova plo\xc5\xa1\xc4\x8dad \xe2\x80\x93 imenovana po Miru Glin\xc5\xa1ku \xe2\x80\x93 Robiju rojenem 1924 v Srednji vasi pri Kamniku. Kot dijak je \xc5\xbeivel v Mali vasi. Bil je mladinski aktivist OF od 1941 in borec od 1942. Padel je v \xc5\xa0entlovrencu na Dolenjskem leta 1943 kot 19 letni fant._NEWLINE_Mucherjeva ulica \xe2\x80\x93 imenovana po Antonu Mucherju \xe2\x80\x93 Muhcu, rojenem 1927 na Vrhniki, vajencu z Je\xc5\xbeice, aktivistu mladinske OF in skojevcu od 1941, borcu in mitraljezcu. Padel v bojih pri \xc5\xbdu\xc5\xbeemberku leta 1943 kot 16 leten fant.'